**Virtain musiikkiyhdistys ry.**  **Vapaa julkaistavaksi**

 **28.2.2018 klo 10.00**

**Juha Tapio KesäVirratSoi-musiikkijuhlan vetonaulaksi**

**KesäVirratSoi on vakiinnuttanut paikkansa maamme musiikkitapahtumien kartalla ja sekoittaa rohkeasti genret kuulijan korvaa hivelevällä tavalla. Viidennen kesän yllätysnimenä Rantapuiston lavalle nousee Juha Tapio. Musiikki soi Virroilla 12. - 15.7.2018.**

* Olemme ylpeitä ja iloisia siitä, että saimme tänne nuoret huippusolistit pianisti Maria Hämäläisen, viulisti Rebecca Roozemanin ja sellisti Jonathan Roozemanin sekä toisaalta grand old manin Jorma Hynnisen. Juha Tapio esiintyy ensimmäistä kertaa Virroilla. Monipuolisuudestamme kertovat myös kanteleensoittaja Iida Elina ja pelimannimusiikkia soittava Frigg. Kahdeksan konserttia ja sunnuntaiaamun juhlamessu tuovat musiikin jokaisen ulottuville, sanoo taiteellinen johtaja Hannu Kiiski.

Virtain kirkko toimii tapahtumien päänäyttämönä kolme kertaa.

Juhlan avaavat torstaina nuoret, maailmalla jo arvostetut huippusolistit, pianisti Maria Hämäläinen, viulisti Rebecca Roozeman ja sellisti Jonathan Roozeman. Lauantaina kirkossa kuullaan Total KesäVirrat Cello Ensemblea (TKVCE), jossa tänä kesänä soittaa kuusi huippusellistiä, Ludwig Quant, Jonathan Roozeman, Hannu Kiiski, Leonardo Chiodo, Riitta Pesola ja Kati Raitinen. Iltaa tähdittää Savonlinnasta Virroille saapuva Marjukka Tepponen, joka laulaa yleisölle rakastettuja aarioita.

Sunnuntaina neljän päivän musiikkinautinnon päättää kirkossa ainutlaatuinen Virrat 150

-juhlakonsertti, jossa soittaa KesäVirrat Festival Strings Ruut Kiiskin johdolla, ja illan kruunaa baritoni Jorma Hynnisen esiintyminen. Konsertin teemana on Virtain 150-vuotisjuhlan kunniaksi vesi-, virta- ja kesäaiheinen musiikki sekä Oskari Merikannon musiikki.

Rantapuistossa torstaina Juha Tapio ja lauantaina blues-ilta

Virtain Rantapuisto houkuttelee paikalle ennätysyleisön kahteen kertaan. Torstaina kuullaan supersuosittua Juha Tapiota, jonka lämmittelybändinä on nousussa oleva folk-pop-yhtye Tilhet, pajut ja muut.

Lauantai-iltana rantapuistossa kohtaavat rennoissa jammailutunnelmissa kevyen musiikin ystävät nauttimassa bluesista kesäillassa. Illan tähti on Erja Lyytinen, ja paikalle odotetaan myös yllätysesiintyjää.

Pelimannimusiikista ja kanteleensoitosta Dallapéhen

Perjantaina Joutsenjärven luomumansikkatilan ladossa esiin astuu uuden sukupolven kanteleensoittaja Ida Elina, joka luo tälle estradille sopivan ainutlaatuisen esityksen. Siinä perkussiivinen soittotyyli yhdistyy voimakkaaseen ja vivahteikkaaseen lauluun. Mansikkakakkukahvien jälkeen kuullaan uutta pelimannimusiikkia soittavaa Frigg-yhtyettä, joka yhdistää esiintymisessään pohjoismaista perinnettä ja Americanaa.

Perjantai-iltana tunnelmoidaan Virtain Hiekkarannan tanssipaikalla Dallapé-orkesterin tahtiin. Tästä illasta on rakennettu iltamatyyppinen tilaisuus, joka on uskollinen Dallapén alkuperäiselle musiikille ja vie kuulijat aikamatkalle halki vuosikymmenten. Illan jälkimmäisellä puoliskolla yleisö pääsee tanssimaan elävän musiikin tahtiin.

Tänä vuonna tavataan Into-keskuksessa

Lauantain yhtenä esityspaikkana toimii Killinkoskella viime vuonna avattu Into-keskus, jossa esiintyy maamme arvostetuimpiin kuoroihin kuuluvaa Philomela, joka laulaa Anna-Mari Kähärän säveltämää musiikkia. Marjukka Riihimäen perustamaa Philomelaa kuultiin viime itsenäisyyspäivänä Linnan juhlissa.

**Yhteydenotot:**

Lisätietoja KesäVirratSoi-musiikkijuhlasta toiminnanjohtaja Auroora Kiiski, puh. 044 514 1203

Haastattelupyynnöt taiteellinen johtaja Hannu Kiiski, puh. 0400 235 642

[www.kesavirratsoi.fi](http://www.kesavirratsoi.fi/)

<https://www.facebook.com/kesavirrat.soi/?fref=ts>

<https://twitter.com/kesavirratsoi>

**KesäVirratSoi pähkinänkuoressa**

* Viidennen kerran Virroilla 12. - 15.7.2018 järjestettävä musiikkijuhla
* Taiteellinen johtaja sellotaiteilija Hannu Kiiski, toiminnanjohtaja Auroora Kiiski
* Kahdeksan konserttia ja juhlamessu Virtain kirkossa